Temeljem mjere 7 - „Akcijskog plana održivog energetskog razvitka i prilagodbe klimatskim promjenama (SECAP) Grada Makarske“ („Glasnik Grada Makarske“, broj 6/23), te članka 40. Statuta Grada Makarske („Glasnik Grada Makarske“, broj 3/21) Gradsko vijeće Grada Makarske na\_\_\_\_\_ sjednici održanoj \_\_\_\_\_ 2025. godine, donosi

**PROGRAM**

**POTICANJA OBNOVLJIVIH IZVORA ENERGIJE U OBITELJSKIM KUĆAMA NA PODRUČJU GRADA MAKARSKE za 2025. godinu**

(Fotonaponskih elektrana za proizvodnju električne energije za vlastitu potrošnju)

Članak 1.

**Predmet Programa**

Grad Makarska (u daljnjem tekstu: Grad) objavljuje Program poticanja obnovljivih izvora energije u obiteljskim kućama na području Grada Makarske za 2025. godinu (u daljnjem tekstu: Program). Predmet Programa je dodjela sredstava Grada za neposredno sufinanciranje projekata fotonaponskih elektrana (u daljnjem tekstu: Projekt), odnosno mjera ugradnje sustava za korištenje obnovljivih izvora energije (u daljnjem tekstu: OIE) u postojećim obiteljskim kućama.

Postojeća obiteljska kuća u smislu ovog Programa je zgrada:

* koja je izgrađena temeljem građevinske dozvole ili drugog odgovarajućeg akta sukladno Zakonu o gradnji („Narodne novine“, broj 153/13, 20/17, 39/19, 125/19 i 145/24) i svaka druga koja je navedenim ili posebnim zakonom s njom izjednačena;
* u kojoj je više od 50% bruto podne površine namijenjeno za stanovanje;
* koja zadovoljava jedan od dva navedena uvjeta:
1. ima najviše 3 (tri) stambene jedinice,
2. ima građevinsku bruto površinu manju ili jednaku 600 m2 i
* na čijoj adresi nema nepodmirenih dugovanja, na dan podnošenja Zahtjeva prema Gradu Makarska (provjeru vrši Grad u trenutku prijave).

Obiteljska kuća može biti i pojedinačno nepokretno kulturno dobro ili se nalaziti u kulturno-povijesnoj cjelini koja je zaštićeno kulturno dobro, u kojem slučaju je prije započinjanja radova na ugradnji sustava za korištenje OIE od nadležnog tijela potrebno pribaviti prethodno odobrenje ili potvrdu kojom se utvrđuje da je glavni projekt izrađen sukladno posebnim uvjetima zaštite kulturnog dobra.[[1]](#footnote-1)

Članak 2.

**Ciljevi i očekivani učinci**

Ovim Programom osigurava se: provedba mjere OIE-3 Integriranog nacionalnog energetskog i klimatskog plana Republike Hrvatske za razdoblje od 2021. – 2030. „Poticanje korištenja OIE za proizvodnju električne i toplinske energije“; mjere 7 - Integralna energetska obnova obiteljskih kuća definiranog „SECAP-om Akcijskim planom održivog energetskog razvitka i prilagodbe klimatskim promjenama Grada Makarske“.

Članak 3.

**Korisnici sredstava**

Korisnici sredstava u smislu ovog Programa su fizičke osobe – građani, vlasnici ili suvlasnici obiteljske kuće, kao i plodouživatelji navedeni u vlasničkom listu uz suglasnost svih vlasnika (uvjet prebivališta odnosi se na podnositelja prijave i nije obvezan za sve suvlasnike), s prebivalištem na adresi prijavljenim najkasnije 30 dana prije dana podnošenja prijave na ovaj Program.

Korisnici sredstava su i prijavitelji koji su sklopili Ugovor o dodjeli financijskih sredstava temeljem Programa poticanja obnovljivih izvora energije u obiteljskim kućama na području Grada Makarske za 2024. godinu i koji su podnijeli Zahtjev za isplatu sa svom potrebnom dokumentacijom, osim Potvrde za trajni pogon izdanu od operatora distribucijskog sustava (HEP ODS), za sustave u mrežnom radu.

Korisnici sredstava su i prijavitelji koji su podnijeli prijavu u 2024. godini temeljem Programa poticanja obnovljivih izvora energije u obiteljskim kućama na području Grada Makarske za 2024. godinu, ali s kojima nije zaključen ugovor o sufinanciranju.

Članak 4.

**Sredstva Grada**

Ukupna sredstva za sufinanciranje poticanja obnovljivih izvora energije u obiteljskim kućama osigurana su u Proračunu Grada Makarske za 2025. godinu i projekcijama za 2026. i 2027. godinu („Glasnik Grada Makarske“, broj 25/24) unutar Upravnog odjela za opće poslove i imovinu Grada, Aktivnost "Sufinanciranje solarnih fotonaponskih elektrana stambenih objekata", te iznose 130.000,00 EUR. Sredstva se planiraju rasporediti na način da se po obiteljskoj kući može ostvariti sufinanciranje do najviše 5.000,00 EUR, odnosno 400,00 EUR po 1 kW instalirane elektrane.

Članak 5.

**Opravdani troškovi**

Troškovi koji su prihvatljivi i koji će se uzimati u obzir su troškovi izvođenja radova, što uključuje nabavu i ugradnju sustava i opreme, nastali u tekućoj godini. Vrijeme nastanka troška utvrđuje se datumom izdavanja računa, koji obvezno mora biti izdan od strane izvođača radova i uključivati trošak materijala, opreme i usluge izvođenja radova. Troškovi koji nisu prihvatljivi su oni u kojima korisnik sam kupuje materijal ili opremu, a izvođač samo izvodi radove.

Iznimno, opravdani su troškovi nastali u 2024. godini u slučaju prijavitelja iz članka 3., stavka 2. i 3.

Članak 6.

**Način podnošenja prijave**

1. Postupak sufinanciranja poticanja obnovljivih izvora energije u obiteljskim kućama provoditi će se temeljem objave Javnog poziva na službenim stranicama Grada Makarske.
2. **Prijava na poziv podnosi se najkasnije do 1. studenog 2025. ili do iskorištenja sredstava.**

Prijava na Poziv podnosi se dostavom potpune obvezne dokumentacije iz članka 7. Poziva na prijenosnom uređaju za pohranu podataka (USB ili CD) putem preporučene pošte ili neposredno na pisarnici Grada Makarske u zatvorenoj omotnici, s nazivom i adresom podnositelja, na adresu:

GRAD MAKARSKA

Upravni odjel za opće poslove i imovinu Grada

Obala kralja Tomislava 1,

21300 Makarska

**Uz naznaku:** POTICANJE OBNOVLJIVIH IZVORA ENERGIJE U OBITELJSKIM KUĆAMA NA PODRUČJU GRADA MAKARSKE za 2025. godinu

Obavijest o trajnom zatvaranju Poziva bit će javno dostupna putem mrežne stranice Grada [www.makarska.hr](http://www.makarska.hr).

Podnositelj prijave u roku za dostavu prijave, a prije donošenja odluke o odabiru korisnika i dodjeli sredstava Grada (u daljnjem tekstu: odluka), može odustati od prijave kao i izmijeniti ili dopuniti istu. U slučaju izmjene ili dopune prijava dobiva novi redni broj koji se tada smatra rednim brojem podnošenja prijave.

**U roku za dostavu prijava na Poziv moguće je podnijeti ukupno jednu prijavu.[[2]](#footnote-2)**

Članak 7.

**Obvezna dokumentacija**

Prijava mora sadržavati sljedeću dokumentaciju:

1. Potpisan i popunjen prijavni obrazac s općim podacima i izjavom podnositelja prijave (Prilog 1);
2. Dokaz o prebivalištu podnositelja prijave na adresi obiteljske kuće (sukladno članku 3. Programa), (elektronički zapis iz sustava e-Građani ili uvjerenje o prebivalištu ili kopiju osobne iskaznice);
3. Potpisanu izjavu suvlasnika ili plodouživatelja (ukoliko postoji) navedenih u vlasničkom listu uz suglasnost svih vlasnika, da su suglasni sa predloženim projektom (Prilog 2.);
4. Važeći dokaz[[3]](#footnote-3) da je obiteljska kuća izgrađena prema Zakonu o gradnji ili koja je prema navedenom ili posebnom zakonu s njom izjednačena,
5. Zemljišno-knjižni izvadak čestice kojim se dokazuje knjižno vlasništvo obiteljske kuće (može biti i neslužbena kopija – ne stariji od 30 dana);
6. Detaljne ponude ili troškovnike izvođača radova[[4]](#footnote-4);
7. Fotodokumentaciju postojećeg stanja obiteljske kuće[[5]](#footnote-5);
8. Glavni projekt fotonaponske elektrane;
9. Obavijest o mogućnosti priključenja fotonaponske elektrane na mrežu kućanstva s vlastitom proizvodnjom ili Elektroenergetsku suglasnost ili Elaborat optimalnog tehničkog rješenja priključenja na mrežu, u slučaju ugradnje sustava u mrežnom radu;
10. Izjavu o nepostojanju dugovanja (za podnositelja prijave i za adresu), na dan podnošenja Zahtjeva prema Gradu Makarska;
11. Prethodno odobrenje/Potvrdu glavnog projekta, u slučaju provedbe mjera za koje je obveza ishođenja iste propisana Zakonom o zaštiti i očuvanju kulturnih dobara i
12. Ukoliko se u dokumentima pod 4. i 5. razlikuju brojevi katastarskih čestica, potrebno je dostaviti uvjerenje/potvrdu nadležnog ureda za katastar o istovjetnosti čestica.

Svi podnositelji prijave na Javni poziv iz članka 3. ovog Programa ne smiju imati duga prema Gradu Makarskoj (stanje mogu provjeriti u Upravnom odjelu za financije, proračun i naplatu potraživanja). Povjerenstvo pribavlja potvrdu od Upravnog odjela za financije, proračun i naplatu potraživanja za sve podnositelje prijave.

Ukoliko se elektrana ne postavlja na obiteljsku kuću već na pomoćnu građevinu uz obiteljsku kuću, potrebno je i za navedenu pomoćnu građevinu dostaviti važeći dokaz da je postojeća prema Zakonu o gradnji ili koja je prema navedenom ili posebnom zakonu s njom izjednačena te zemljišno-knjižni izvadak čestice kojim se dokazuje da je podnositelj prijave knjižni vlasnik pomoćne građevine.

Ukoliko se podaci koji se navode u prijavnom obrascu i različitim dokumentima prijavne dokumentacije razlikuju, Grad će mjerodavnim podacima smatrati one čiju točnost može nesporno utvrditi.

Grad pridržava pravo traženja dostave dodatne dokumentacije po potrebi.

Iznimno, prijavitelji iz članka 3., stavka 2., podnose samo obrazac Prilog 4. i Potvrdu za trajni pogon izdanu od operatora distribucijskog sustava (HEP ODS), za sustave u mrežnom radu, a najkasnije do 30. travnja 2025.

Članak 8.

**Obrada prijava**

Gradonačelnik Grada Makarske imenovat će Povjerenstvo za provedbu Programa (dalje u tekstu Povjerenstvo), koje zaprima i obrađuje prijave.

Povjerenstvo temeljem dostavljene dokumentacije može od podnositelja zatražiti dopunu dokumentacije ili pojašnjenje u roku za dostavu prijave, a najkasnije do donošenja odluke.

U slučaju izmjene ili dopune, prijava dobiva novi redni broj koji se tada smatra rednim brojem podnošenja prijave.

Pojašnjenje prijave na traženje Grada ne utječe na redni broj prijave.

U slučaju nedostavljanja dopune ili pojašnjenja u zadanom roku, smatrat će se da je podnositelj prijave odustao od prijave.

**Prijave se razmatraju prema rednom broju zaprimanja[[6]](#footnote-6).**

Prijave pristigle na ovaj Program koje su pravovremene, dopuštene i izjavljene od strane podnositelja na koje se Program odnosi, a sadrže svu obveznu dokumentaciju propisanu Programom, evaluiraju se redoslijedom primitka.

Prijave koje nisu predmet Programa, koje su podnesene od podnositelja prijave koji Programom nisu određeni kao korisnici sredstava Grada, koje su podnesene na neki drugi način odnosno suprotno uvjetima i rokovima iz ovog Programa i za koje ne postoje raspoloživa sredstva Grad neće razmatrati.

Za prijave koje udovoljavaju svim uvjetima Programa, Grad Makarska na prijedlog Povjerenstva izrađuje prijedlog o odabiru korisnika sredstava i dodjeli sredstava temeljem kojega gradonačelnik Grada Makarske donosi odluku.

Za prijave koje ne udovoljavaju kriterijima i uvjetima Programa, Grad izrađuje obavijest koju dostavlja podnositelju prijave.

Podnositelj prijave i odabrani korisnici mogu podnijeti prigovor Gradu na obavijest/odluku.

Članak 9.

**Realizacija prihvaćenih prijava**

Grad će temeljem odluke s odabranim korisnikom sklopiti ugovor o neposrednom sufinanciranju projekata korištenja OIE za vlastitu potrošnju u obiteljskim kućama. Odluka i ugovor istovremeno se dostavljaju odabranom korisniku preporučenom poštom. Odabrani korisnik dužan je bez odgađanja dostaviti Gradu jedan potpisani primjerak ugovora preporučenom poštom ili na pisarnici Grada Makarske (zgrada Grada, Obala kralja Tomislava 1, 1. kat). Sklapanjem ugovora korisnik prihvaća uvjete zajedničkog sudjelovanja u sufinanciranju sukladno općim aktima Grada te se obvezuje uložiti vlastita sredstva u provedbu Projekta.

Ugovorom se sukladno općim aktima Grada posebno uređuje:

* predmet ugovora;
* iznos odobrenih sredstava Grada;
* način i uvjeti isplate dodijeljenih sredstava Grada;
* vremenski rok provedbe Projekta i dostave potpune dokumentacije za isplatu;
* način praćenja i kontrole namjenskog trošenja dodijeljenih sredstava Grada te
* ostala međusobna prava i obveze.

Grad će korisniku isplatiti sredstva jednokratno, temeljem obostrano potpisanog ugovora, u roku od 30 dana od zaprimanja **potpune dokumentacije za isplatu** priznate od Grada, koja mora sadržavati:

1. Zahtjev za isplatu sredstava s izvješćem o učincima projekta (obrazac Zahtjeva dostupan je na mrežnoj stranici Grada);
2. Račun(e) izvođača radova s detaljnim troškovnikom i iskazanim jediničnim cijenama;
3. Dokaz o plaćanju računa (potvrda o plaćanju ili izvod iz transakcijskog računa ili potvrda banke o uplati ili uplatnica/isplatnica ili drugi odgovarajući dokaz);
4. Izjavu izvođača radova o jamstvenim rokovima za radove (najmanje 2 godine) i opremu (na rokove koji nisu kraći od rokova dobavljača opreme);
5. Fotodokumentaciju novog sustava nakon provedbe Projekta[[7]](#footnote-7);
6. Dokument kojim se dokazuje IBAN korisnika (preslika kartice računa na kojoj je vidljiv IBAN ili izvadak o stanju i prometu po transakcijskom računu ili pisana potvrda banke o IBAN-u);
7. Izjavu izvođača radova o usklađenosti izvedenih radova s glavnim projektom, za sustave u samostalnom radu (off-grid) i
8. Potvrdu za trajni pogon izdanu od operatora distribucijskog sustava (HEP ODS), za sustave u mrežnom radu.

**Grad pridržava pravo traženja dostave dodatne dokumentacije u svrhu utvrđivanja opravdanosti zahtjeva za isplatu sredstava.**

Potpuna dokumentacija za isplatu Gradu se dostavlja putem preporučene pošte ili neposredno na pisarnici Grada Makarske u zatvorenoj omotnici, s nazivom i adresom podnositelja, na adresu:

GRAD MAKARSKA, Upravni odjel za opće poslove i imovinu Grada, Obala kralja Tomislava 1, 21300 Makarska, U**z naznaku:** POTICANJE OBNOVLJIVIH IZVORA ENERGIJE U OBITELJSKIM KUĆAMA NA PODRUČJU GRADA MAKARSKE za 2025. godinu – ISPLATA - najkasnije do 1. prosinca 2025.

Korisnik je obvezan čuvati izvornike dostavljene dokumentacije do isteka svih rokova utvrđenih ugovorom te omogućiti Gradu uvid u istu prilikom provođenja stručne kontrole od strane Grada.

Iznos isplaćenih sredstava ne može biti veći od iznosa odobrenih sredstava utvrđenih ugovorom. Grad će priznati zahtjev za isplatu s potpunom dokumentacijom isključivo za ugovorom utvrđene opravdane troškove, nastale u tekućoj godini.

**Razdoblje prihvatljivosti troškova počinje 1. siječnja 2025., a završava 1. prosinca 2025. godine.**

Iznimno, opravdani su troškovi nastali u 2024. godini u slučaju prijavitelja iz članka 3, stavka 2. i 3.

Unutar razdoblja prihvatljivosti troškova moraju nastati i biti plaćeni svi troškovi te korisnik mora dostaviti Gradu zahtjev za isplatu s potpunom dokumentacijom.

Grad pridržava pravo pratiti namjensko korištenje sredstava Grada što uključuje i uvjete koje je trebao ispunjavati odabrani korisnik, a koji su bili temelj za odobrenje sredstava i sklapanje ugovora kao i provoditi stručnu kontrolu Projekta.

Nakon sklapanja ugovora nije moguće mijenjati ugovorne odredbe kojima je reguliran predmet ugovora i učešće Grada u sufinanciranju kao niti odredbe vezane uz uvjete Programa. Iznimno, iz Gradu opravdanih razloga i/ili u skladu s posebnim propisima odnosno aktima nadležnih tijela, moguće je po prethodno donesenoj poslovnoj odluci Grada i pod jednakim uvjetima za sve korisnike regulirati ugovorne odredbe vezane uz rok provedbe predmeta ugovora.

Grad ne sudjeluje u ugovaranju poslovnih odnosa korisnika i ostalih sudionika u realizaciji Projekta te ne može sudjelovati/posredovati u njihovu rješavanju niti snositi posljedice u sporovima i potraživanjima koji u tim odnosima mogu nastati.

Članak 10.

**Ostale informacije**

Ovaj Program objavljen je na mrežnoj stranici Grada [www.makarska.hr](http://www.makarska.hr).

Za tehničku pomoć pripreme dokumentacije za podnositelje prijava imenuje se Javna ustanova Makarska razvojna agencija MARA.

Dodatne informacije o Programu mogu se dobiti ostavljanjem upita elektroničkom poštom, na adresu info@mara-makarska.hr ili pozivom na broj +385 98 299 446.

Grad se obvezuje štititi osobne podatke građana u skladu s važećim propisima koji uređuju područje zaštite osobnih podataka te se obvezuje poduzeti odgovarajuće tehničke, organizacijske i sigurnosne mjere s obzirom na rizike koji proizlaze iz obrade i prirode osobnih podataka. Svi osobni podaci prikupljeni i obrađeni temeljem ovog Programa prikupljaju se i obrađuju u svrhu provedbe Programa i informiranja javnosti, u skladu s propisima koji uređuju zaštitu osobnih podataka, odnosno samo u nužnom opsegu za ostvarenje svrhe iz prijave, a sve sukladno Uredbi (EU) 2016/679 Europskog parlamenta i Vijeća od 27. travnja 2016. godine i Zakonu o provedbi Opće uredbe o zaštiti podataka („Narodne novine“, broj 42/18). Obveza povjerljivosti ne odnosi se na podatke koje je Grad dužan javno objaviti radi poštivanja načela transparentnosti u provedbi Programa i u skladu sa pravom na pristup informacijama (članak 10. Zakona o pravu na pristup informacijama – „Narodne novine“, broj 25/13, 85/15 i 69/22).

Članak 11.

Ovom Programu priloženi su sljedeći dokumenti i isti čine njegov sastavni dio, a to su:

* Prilog 1 Prijavni obrazac i Izjava podnositelja prijave;
* Prilog 2 Izjava o suglasnosti suvlasnika;
* Prilog 3 Zahtjev za isplatu i
* Prilog 4 Zahtjev za isplatu temeljem Programa iz 2024.

Članak 12.

Ovaj Program stupa na snagu osmog dana od dana objave u „Glasniku Grada Makarske“.

KLASA: 302-02/25-01/2

URBROJ: 2181-6-03-25-1

U Makarskoj, ----------- 2025.

PREDSJEDNICA

GRADSKOG VIJEĆA GRADA MAKARSKE

Gordana Muhtić, dipl.iur.

1. Sukladno članku 61.b Zakona o zaštiti i očuvanju kulturnih dobara („Narodne novine“ broj 69/99, 151/03, 157/03, 100/04, 87/09, 88/10, 61/11, 25/12, 136/12, 157/13, 152/14 , 98/15, 44/17, 90/18, 32/20, 62/20). [↑](#footnote-ref-1)
2. Jedna prijava se odnosi na jednu obiteljsku kuću, a može obuhvatiti i više obračunskih mjernih mjesta. [↑](#footnote-ref-2)
3. Ukoliko je riječ o upravnom aktu, isti mora biti izvršan/pravomoćan (imati odgovarajući žig izvršnosti/pravomoćnosti). [↑](#footnote-ref-3)
4. Troškovnici usklađeni s glavnim projektom i/ili ponude moraju obvezno sadržavati podatke o vrijednostima, količinama, jediničnim cijenama i iznosima troškova. [↑](#footnote-ref-4)
5. Fotografije postojećeg stanja kuće i svih dijelova na kojima se planira ugradnja sustava. [↑](#footnote-ref-5)
6. Redni broj dodjeljuje se slijedno, prema vremenu zaprimanja prijave podnesene na način opisan u članku 6. Programa. [↑](#footnote-ref-6)
7. Fotografije svih dijelova na kojima je ugrađen sustav. [↑](#footnote-ref-7)